钦定古今图书集成/明伦汇编/官常典/第744卷 > 方国儒 王绍正 常存畏 刘定国
## 钦定古今图书集成/明伦汇编/官常典/第744卷 > 方国儒 王绍正 常存畏 刘定国

按《明外史忠义传》：“国儒字道醇，歙县人。四岁失父，奉
母以孝闻。天启元年举于乡。崇祯间授保康知县。流
贼大入湖广，将吏率望风先奔。保康小邑，素无兵，贼
至，国儒急率乡兵出御，力不支，败走，城遂陷。亡何，贼
退，国儒还入城。逾月复至，督吏民固拒。贼至益众，复
陷。国儒冠服坐堂上，被执大骂，身中七刀死。贼陷竹”
溪，执知县余霄将杀之，子诸生伯麟请代，乃免。贼退
数日，复陷其城，训导王绍正遇害。谷城举人常存畏，
会试赴京，道遇贼，欲劫为首领，骂不绝口死。他贼犯
兴山，知县刘定国坚守。城将陷，遣吏怀印送上官，骂
贼死。